Uma Thurman oor Weinstein, TarantinoUma Thurman (AP Photo/Alastair Grant) Die aktrise Uma Thurman het die Amerikaanse rolprentvervaardiger Harvey Weinstein van seksuele teistering beskuldig en verduidelik waarom sy haar vertroue in regisseur Quentin Tarantino verloor het. Dié nuus volg nadat Weinstein daarvan beskuldig is dat hy verskeie vroue verkrag en ander seksueel geteister het. Hy is ook daarvan beskuldig dat hy van die vroue betaal het om nié oor die seksuele teistering en aanranding te praat nie. Thurman het verlede jaar aangedui dat sy ook ŉ storie het, maar sy wil eers wag totdat sy nie meer so kwaad is nie. Sy het egter tydens ŉ onderhoud met Maureen Dowd van die New York Times gesê sy het die woord “kwaad” gebruik, “maar ek was eerder bekommerd dat ek sou begin huil, om die waarheid te sê”. Thurman het gesê sy was in die 1990’s in ŉ hotelkamer in Parys saam met Weinstein toe hy skielik met ŉ kamerjas verskyn het en haar na ŉ stoomkamer gelei het, maar sy het nie bedreig gevoel nie. Sy het gesê die eerste “aanval” het later in Londen plaasgevind waar hy haar vasgepen en “allerhande onaangename dinge” gedoen het. Sy het glo later in ŉ vergadering Weinstein gewaarsku: “As jy dit wat jy aan my gedoen het, aan enigiemand anders doen, sal jy jou loopbaan, reputasie en familie verloor. Dit beloof ek jou.” Thurman het later aan ŉ vriendin gesê Weinstein, een van die magtigste mense in Hollywood, het gedreig om haar loopbaan te ontspoor. Ben Brafman, prokureur vir Weinstein, het gesê die vervaardiger is “geskok en hartseer” oor die valse bewerings van Thurman. Hy het dit beklemtoon dat Weinstein en Thurman meer as twee dekades lank saam gewerk het. Brafman het in ŉ verklaring gesê Weinstein erken dat hy 25 jaar gelede “ongemaklik by haar aangelê het”, maar dat hy “dadelik om verskoning gevra het” en baie spyt is daaroor. Hy het gesê dit is ŉ raaisel waarom Thurman so lank gewag het voor sy die bewerings aan die lig gebring het of dat sy oordryf wat regtig gebeur het deur valse bewerings te maak van poging tot fisiese aanranding. Hy het gesê Thurman se uitlatings aan die Times “word ondersoek” voor Weinstein sal besluit of hy regstappe teen haar sal neem. Thurman, een van Quentin Tarantino se sterre in Kill Bill: Vol. 1, het gesê sy het net voor hulle met verfilming begin het, vir die regisseur vertel wat met Weinstein gebeur het. Hy het Weinstein glo gekonfronteer en dié het om verskoning gevra. Thurman het Saterdag in ŉ aparte bewering, in dieselfde New York Times-artikel gesê Tarantino het haar gedwing om in ŉ motor te ry wat, volgens haar, foutief was. Die regisseur het glo haar vrese geïgnoreer om met dié motor in Mexiko te ry. Hy het haar glo oorreed om dit te doen en glo gesê: “Haal 40 myl per uur of jou hare sal nie reg waai nie en jy gaan dit weer moet doen.” Volgens ŉ video wat saam met die artikel aanlyn gepubliseer is, wat Thurman glo 15 jaar lank geneem het om in die hande te kry, wys hoe die aktrise sukkel om die motor te beheer, in ŉ boom vasry en dan uit die motor gedra word. “Dit was ŉ doodskis waarin ek gery het,” het Thurman gesê. Dit het glo gelei tot ŉ permanent beskadigde nek, harsingskudding en ŉ knie-besering. ŉ Verteenwoordiger vir Tarantino was nie dadelik beskikbaar vir kommentaar nie.